text: Assez menja tant com lui plot ;
   Et, quant mengié et beü ot,
   Si s'est de la table levez.
   Vers l'uis d'une chambre est alés
   Qu'il vit un petit entrouvert.
   Savoir veut de quoi cis huis sert.
   En cele chambre entra errant ;
   Un grant vilain trouva gisant.
   Près ert aussi grans c'uns jaians ;
   Moult ert fel et fiers et poissans
   Et outrageus et pou bontables.
   En sornon ot non Desrainables
   Et en son droit non Rustemans.
   Maus gracieus estoit et grans.
   Tout vestus seur I lit dormoit.
   De barbe tant ne quant n'avoit ;
   Car tex fu, ce sachiez de voir,
   Que barbe ne devoit avoir.
  